
IRIZPEN PROPOSAMENA, ARABAKO LURRALDE HISTORIKOAN 2021-2022 IKASTURTEAN ESKOLA KIROLEKO KANPAINA ARAUTZEKO ARAUDIA ONESTEKO FORU AGINDUAREN PROIEKTUARI BURUZKOA (KONTSULTA SAIOA: 2021EKO UZTAILAREN 28A)
I. AURREKARIAK
2021eko uztailaren 12ko sarrera data duen ofizioaren bidez, Kirol zuzendariak Arabako Lurralde Historikoan 2021-2022 ikasturtean eskola kiroleko kanpaina arautzeko araudia onesteko foru aginduaren proiektua bidali zuen.
Ofizioarekin batera, honako agiri hauek aurkeztu ziren:
· 50/2021 Foru Agindua, otsailaren 19koa, onespena ematen diona Arabako Lurralde Historikoko eskola kiroleko programen araudiari.
· 186/2021 Foru Agindua, ekainaren 29koa, Kultura eta Kirol Saileko diputatuarena, Arabako Lurralde Historikoan 2021-2022 ikasturtean eskola kiroleko kanpaina arautzeko araudia onesteko foru aginduaren proiektua egiteko prozedurari hasiera ematen diona.
· 190/2021 Foru Agindua, ekainaren 30ekoa, Kultura eta Kirol Saileko diputatuarena, Arabako Lurralde Historikoan 2021-2022 ikasturtean eskola kiroleko kanpaina arautzeko araudia onesteko foru aginduaren proiektuari aldez aurreko onespena ematen diona.
· Arabako Lurralde Historikoan 2021-2022 ikasturtean eskola kiroleko kanpaina arautzeko araudia onesteko foru aginduaren proiektua.
· Arauzko eraginari buruzko txosten laburtua, 2021eko uztailaren 7koa, Kultura eta Kiroleko Idazkaritza Teknikoaren Zerbitzuko abokatu teknikariarena.
II. GOGOETA JURIDIKOAK
1. Kontsulta Batzordearen eskumena
Euskal Autonomia Erkidegoko Autonomia Estatutuak, abenduaren 18ko 3/1979 Lege Organikoaren bidez onetsiak, honako hau xedatzen du 10.36 artikuluan: «Euskal Autonomia Erkidegoak eskumen esklusiboa du turismo eta kirol gaietan».
Aurreko aginduari dagokionez, azaroaren 25eko 27/1983 Legeak, Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzkoak, 7.b) 6. artikuluan adierazten du lurralde historikoen garatzeko eta betearazteko eskumena direla «Kirolaren sustapena.  Eskola kiroleko eta denontzako kiroleko programak».
Jarraian, 8.2 artikuluak ezartzen du lurralde historikoek, arauak garatzea eta betearaztea dagozkien gaietan, honako ahalmen hauek dituztela: «a) erakunde erkideek emandako arauak arauz garatzea; b) araugintza; c) administrazioa, ikuskaritza barne; d) administrazio bidea berrikustea».
Eskumen banaketa hori oinarri hartuta, Euskadiko Kirolaren ekainaren 11ko 14/1998 Legeak zehatz-mehatz mugatu zituen eskumen arloak.  Hala, 4.2. d) artikuluan, erakunde erkideei esleitu zien, besteak beste, honako hauek arautzeko eskumena: eskola kirolaren oinarri eta printzipio orokorrak, kirol diziplinako araubidea eta lehiaketak, eta lurralde historikoetako foru organoei, berriz, arauak garatzeko eta Euskal Autonomia Erkidegoko eskola kirolaren arloko araudia betearazteko ahalmena (5.a artikulua).  Ildo horretan, lege horren 55. artikuluak foru organoei esleitu zien kirol programak urtero onestea.
Horiek horrela, oinarrizko arauen eta garatzeko eta betearazteko arauen eskema klasiko hori errespetatuta, Eusko Jaurlaritzak Eskola Kirolari buruzko uztailaren 1eko 125/2008 Dekretua onetsi zuen, eta autonomia erkidegoko eskola kirolaren eredua ezartzeko oinarrizko edo funtsezko antolamendua ezarri zuen, eta foru organoei esleitu zien kirol programak urtero onestea; era horretan, foru organoek gai horretan arautzeko duten eskumena baliatu dezakete, eta egoki irizten dituzten arauketak ezarri ditzakete foru erakundeek arloan dauzkaten interesak kontuan izanda, betiere Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzko azaroaren 25eko 27/1983 Legearen eskema aldatu gabe.
Bestalde, aurreko guztia kontuan hartuta, eta foru berezitasuna errespetatze aldera, Arabako Lurralde Historikoko Eskola Kirolari buruzko urriaren 28ko 21/2020 Foru Araua onetsi zen, eta kirolaren arloan eskumena duen foru saileko titularrari ahalmena eman zitzaion hura garatzeko eta betearazteko beharrezkoak diren xedapen guztiak emateko.
Horregatik guztiagatik, eta irizpenerako aurkeztu den foru aginduaren proiektua Euskadiko Kirolaren ekainaren 11ko 14/1998 Legearen edukiaren arau garapena denez eta gai hori Lurralde Historikoaren garapen eta betearazpenaren eskumena denez, Kontsulta Batzorde honen nahitaezko irizpena behar du, bat etorriz Arabako Foru Administrazioaren Kontsulta Batzordea sortu eta haren araudia onesten duen martxoaren 30eko 40/1999 Foru Dekretuak 3.1.b) artikuluan xedatutakoarekin.
2. Xedapen orokorrak egiteko prozedura
Gaiaren arabera eskuduna den saileko titularrak hasteko eta aldez aurretik onesteko foru aginduak eman zituen, bat etorriz xedapen orokorrak egiteko prozedura onesten duen maiatzaren 23ko Foru Gobernu Kontseiluaren 29/2017 Foru Dekretuak I. eranskinean xedatutakoarekin.  

Proposamena egiteko gainerako izapideei dagokienez (aldez aurreko kontsulta publikoa, entzunaldia eta jendaurrean jartzea), ez dira gauzatu, arestian aipaturiko 29/2017 Dekretuaren I. eranskinaren bigarren xedapen gehigarriaren a) letraren bigarren apartatua oinarritzat harturik: ordezkatzen dituen ebazpenak edo epeari lotutako indarraldia amaitu zaien ebazpenak aipatu izapideen mende jarri ziren.  

Horri dagokionez, adierazi behar da aipatutako xedapen gehigarriak xedatzen duela bi baldintza bete behar direla: 1) ordezten duen edo indarraldia amaituta duen ebazpena aldez aurreko kontsulta publikoaren eta entzunaldiaren izapidearen mende jarri izana; 2) onetsi beharreko xedapenaren edukia berdina izatea edo aurrekoaren oso bestelakoa ez izatea.
Lehenengo eskakizunari dagokionez, deigarria da ordeztuko dena ez dela kontsulta publikoaren eta entzunaldiaren izapideen mende jarri den eskola kirolaren araudiari buruzko azken xedapena, hau da, 2020-2021eko eskola kiroleko kanpainari buruzkoa; izan ere, 2018-2019ko eskola kiroleko kanpainari buruzko bi foru aginduren proiektuak ordeztuko dira, Gobernu Irekiaren Atarian argitaratuak 2018ko ekainean eta uztailean.
Bestalde, foru agindu berriaren eta aurrekoaren edukiaren parekotasunari edo antzekotasunari dagokionez, foru agindu berria azken foru aginduarekin (aurtengo abuztuaren 31ra arte indarrean egongo da) alderatuz gero, bete egiten da baldintza hori, baina ez dago halako bat etortzerik foru agindu berriaren eta 2018an kontsulta publikoa eta entzunaldia egin zitzaien azken foru aginduen artean.
Hori dela eta, foru agindu berriak ordezkatuko duen ebazpena izapide horien mende jarri izana ez da arrazoi egokia aipatutako izapideak ez betetzeko.  Hau da, uste dugu aurretiazko kontsulta publikoaren eta entzunaldiaren izapideen salbuespena ez dagoela behar bezala oinarrituta.<0}   

Aipatutako foru dekretuan eta Administrazio Prozedura Erkidearen urriaren 1eko 39/2015 Legean ezarritako nahitaezko beste izapide batzuei dagokienez, foru aginduaren proiektuaren azalpen zatian arrazoitzen da proiektua bat datorrela 3. eta 129. artikuluetan ezarritako arauketa egokiaren printzipioekin. Horrez gain, Kultura eta Kirol Idazkaritza Teknikoko abokatu teknikariak arau eraginari buruzko txosten laburtua egin du.  

III. PROIEKTUAREN DESKRIBAPENA
Irizpenerako aurkeztutako foru aginduaren proiektuaren bidez, 2021-2022 ikasturterako eskola kiroleko kanpainaren programa eta araudia onetsi nahi dira. Zehazki, eskola kiroleko programaren kategoriak, jarduerak, iraupena eta beste alderdi batzuk zehazteaz eta agindua ALHAOn argitaratu eta hurrengo egunean indarrean jartzeko agintzeaz gain, Kirol Zuzendaritzaren titularraren aldeko eskuordetzea xedatzen du, eta izena emateko lau eredu onesten ditu eranskin gisa. 
IV. PROIEKTUAREN EDUKIAREN ANALISIA
Eskola kiroleko kanpaina urtero onetsi beharrari buruzko 50/2021 Foru Aginduan xedatutakoa betez, irizpen honetan aztertutako xedapenak urtero berrikusi beharreko zenbait alderdi zehazten ditu.  

1. artikuluan eskola kiroleko hurrengo kanpainaren kategoriak, adinak eta aplikazio eremuak finkatu ondoren, 2. eta 3. artikuluek, hurrenez hurren, zehazten dute zein diren eskola kiroleko programan sartutako jarduerak eta programan jasota ez egon arren Arabako Lurralde Historikoko ikasleek parte hartu ahal izango duten jarduerak.
Horrela, aipatutako 2. artikuluaren 1. apartatuak xedatzen du eskola kiroleko programan sartzen direla honako hauek:
· Arabako Foru Aldundiak eskaintzen dituen eta I. eranskinean jasota dauden jarduerak;
· Bizkaiko eta Gipuzkoako foru aldundien eta beste lurralde batzuen eskola kiroleko programetako jarduerak.
Alabaina, foru aginduaren azalpen zatiak eta artikuluek ez dute arrazoitzen Arabako eskola kiroleko programan beste administrazio publiko batzuek planifikatutako jarduerak sartzea.  2. artikuluko 3. apartatuak soilik adierazten du ezen, behar den baimenarekin, «Egoera jakin batzuetan beste lurralde batzuetako eskola kiroleko programetan parte hartu ahal izango» dela, baina zehaztu gabe zein diren inguruabar horiek.
Kontzeptu juridiko hori berez zehaztugabea da eta zehaztu beharra dago, baina komenigarria litzateke, halaber, Arabako Lurralde Historikoko eskola kiroleko programan sartuta ez dauden jarduerei buruzko 3. artikuluan sartzea beste lurralde batzuetan programatutako kirol jardueretan izena emateko aukera (2. artikuluaren 3. apartatua), eta ez Arabako programan sartutako jarduerei buruzko xedapenean (2. artikulua).
Horrez gain, ez dago argi zer lurraldez ari den 2. artikulua; izan ere, alde batetik, Arabako programa definitzerakoan, 1. apartatuan Bizkaiko, Gipuzkoako eta beste lurralde batzuetako eskola kiroleko programetako jarduerak aipatzen dira, eta, bestetik, 3. apartatuak beste lurralde batzuetako programetan parte hartzeko aukera jasotzen du, beste bi lurralde historikoak berariaz aipatu gabe.  Are gehiago, 3.1 artikulua Euskal Autonomia Erkidegoko foru aldundien programetan sartzen ez diren kirol jarduerei buruzkoa da soilik.
Hori dela eta, 2. eta 3. artikuluen idazketak zalantzak sor ditzake aldez aurreko baimenik behar izan gabe eskola kiroleko programan benetan sartzen diren jardueren inguruan; hori dela eta, biak berrikusteko gomendatzen dugu.
4. artikuluak programaren iraupena ezartzen du, ikasturtearekin bat datorrena, eta 5. artikuluak, berriz, xedatzen du eskola oporrak ez direla lanegunak. Ondoren, 7., 8. eta 9. artikuluek parte hartzeko ibilbidearen jardueren iraupena, errendimenduan hasteko ibilbidearen iraupena eta lehiaketen ordutegia ezartzen dituzte, hurrenez hurren.
10., 11. eta 13. artikuluek IV. eta III. eranskinak aipatzen dituzte, eta otsailaren 19ko 50/2021 Foru Aginduaren 15 a) eta 16 b) artikuluetan eta VII. eta VI. tituluetan xedatutakoa betetzen dute: urtero proiektu/programa ereduak eta baimen eta desplazamendu eskaeren ereduak ematea.  

Araugintza teknikaren ikuspuntutik, komenigarria da proiektaturiko aginduaren artikuluek, gaiari dagokionez, 50/2021 Foru Aginduaren antzeko antolamendua izatea; hau da, 50/2021 Foru Aginduak, lehenik eta behin, irabazteko xederik gabeko erakundeen joan-etorriak arautzen dituenez, eta, gero, federazio lizentzien baimenak, komeni da hurrengo foru xedapenetan ordena horri eustea.  Eta, jakina, eranskinek ere ordena horri jarraitu beharko diote.
Bestalde, 11. artikuluan akats bati antzeman diogu federazio lizentziak baimentzeko eskaeraren eranskinaren eredua identifikatzeko moduan, ez baita IV. eranskina, II. eranskina baizik. 

Berritasun gisa, 12. artikuluak aukera ematen du modalitate ez-presentzialaren bidez parte hartzeko eskola kiroleko programaren barruko eta kanpoko jardueretan.  Modalitate hori zertan datzan eta zer baldintzatan gauza daitekeen zehaztu beharra dago eta, gainera, aurrez aurrekoa ez den parte hartzea modu iraunkorrean sartzeko asmoa badago, komenigarria da jarduera hori otsailaren 19ko 50/2021 Foru Aginduaren araudi orokorrean jaso eta arautzea, urteko programa onesten duen foru aginduan jaso eta arautu ordez.
14. artikuluan, xedatzen da eskola kiroleko programan izena ematen duten erakundeek nahitaez onartu behar dituztela honako hauek: baldintza orokorrak edo kasuan kasuan adierazten direnak; programa ikuskatzeko, egiaztatzeko eta haren jarraipena egiteko izendatutako pertsonak egotea, bai eta jarduerak gauzatzearen ondorioz sor daitezkeen mota guztietako erantzukizunak beren gain hartzea ere.  Proiektatutako foru aginduaren edukia irakurrita, ezin dira identifikatu aipatutako baldintza orokorrak.  Era berean, kanpainan izena emandako erakundeek beren gain hartu beharreko erantzukizunen zehaztugabetasuna erabatekoa da, eta, beraz, bi puntuetan erabilitako terminoak gehiago zehaztea proposatzen dugu.
Azkenik, azken xedapenen bidez, agindua ALHAOn argitaratu eta hurrengo egunean indarrean jartzea xedatzeaz gain, lau eranskin onesten dira «izena emateko ereduak» izenarekin, baina termino hori ez dator bat horien edukiarekin; beraz, aipamen hori berrikustea gomendatzen dugu.  

I. eranskinak, «Arabako Eskola Kiroleko Programa» izenekoak, kirol modalitateen zerrenda bat jasotzen du, kategoriak, izena emateko azken eguna, jokalari kopurua eta lehiaketaren hasiera zehaztuta.  

«Baimen berezietarako eskaera» izena duen II. eranskina, dokumentuaren behealdean zerrendatutako kasuetan bete beharreko inprimaki bat da; «Eramateko eskabidea» izena duen III. eranskinean, berriz, joan-etorrietarako inprimaki bat dago.
Azkenik, «Kirol jarduera anitzetako proiektua» izenburua duen IV. eranskina memoria edo proiektu eredu bat da.  

Eskola kiroleko programaren aurreko kanpaina arautzen duen otsailaren 19ko 51/2021 Foru Agindua aztertu dugu, eta ikusi dugu aurten onetsi beharreko eranskinak ez datozela bat aurreko kanpainako eranskinekin.  Kontuan hartuta foru agindu horren indarraldia 2021eko abuztuaren 31n amaituko dela, eta, beraz, haren eranskinak ez direla indarrean egongo data horretatik aurrera, komeniko litzateke ikustea egokia ote den proiektaturiko foru aginduan sartu ez diren eranskinak ere sartzea.
Are gehiago, eskola kanpainak arautzen dituzten foru aginduei urtero eransten zaizkien eranskinen edukia beti bera izateko asmoa badago, segurtasun juridikoko arrazoiak direla medio, agian aztertu beharko litzateke egokia ote den Arabako Lurralde Historikoko eskola kiroleko programak arautzen dituen araudia onesten duen otsailaren 19ko 50/2021 Foru Aginduan jasotako indarraldi mugagabeko araudi orokorrean sartzea eranskin horiek.
Amaitzeko, azken xedapenetatik bigarrenak Kirol Zuzendaritzaren titularraren esku uzten ditu baimen bereziei buruzko eskumenak. Ordezkaritza hori jasota dago otsailaren 19ko 50/2021 Foru Aginduaren azken xedapenetatik bigarrenean, eta, beraz, errepikakorra eta alferrikakoa da.  Horrenbestez, kentzea gomendatzen dugu. 

V. ONDORIOAK
Lehenengoa.-  Foru aginduaren proiektua ez da ordenamendu juridikora egokitzen, espedientean jasota dauden adierazpenek ez baitute behar bezala arrazoitzen aldez aurreko kontsulta publikoaren eta entzunaldiren eta jendaurrean jartzearen izapideetatik salbuestea.
Bigarrena.- Funtsari buruzko edukiei dagokienez, zenbait ohar egin ditugu. 



1/6
PAGE  
4/4

[image: image1.jpg][image: image2.png]_1283069474.doc
[image: image1.png]>
Arabako Foru Aldundia

Diputacion Foral de Alava
>








